b'\n_START_ARTICLE_\nToledo peiza\xc5\xbeas\n_START_SECTION_\nIstorija\n_START_PARAGRAPH_\nMetropoliteno meno muziejaus versija, paveikslas \xe2\x80\x9eToledo peiza\xc5\xbeas\xe2\x80\x9c sukurtas apie 1597\xc2\xa0m. Kitais \xc5\xa1altiniais, jo suk\xc5\xabrimo data nukeliama v\xc4\x97lesniam laikui apie 1600\xc2\xa0m. arba dar v\xc4\x97liau. Paveikslo suk\xc5\xabrimo aplinkyb\xc4\x97s ne\xc5\xbeinomos. Tai tikriausiai buvo vienas i\xc5\xa1 tik 3 peiza\xc5\xbe\xc5\xb3, kuriuos El Grekas suk\xc5\xabr\xc4\x97 savo gyvenimo metu. Tikriausiai jis buvo tarp 1614\xc2\xa0m. sura\xc5\xa1yt\xc5\xb3 dailininko studijos paveiksl\xc5\xb3 po El Greko mirties ir dar kart\xc4\x85 pamin\xc4\x97tas 1620 ar 1621\xc2\xa0m. minint tris Toledo peiza\xc5\xbeus, buvusius pas El Greko s\xc5\xabn\xc5\xb3 Chorch\xc4\x99._NEWLINE_1629\xc2\xa0m. pas El Greko draug\xc4\x85 ir r\xc4\x97m\xc4\x97j\xc4\x85 Pedro Salazar de Mendoza (1549\xe2\x80\x931629) minimi 2 El Greko peiza\xc5\xbeai: \xe2\x80\x9eToledo miesto paveikslas su planu\xe2\x80\x9c ir \xe2\x80\x9eToledo peiza\xc5\xbeas \xc5\xbei\xc5\xabrint Alkantros tilto link\xe2\x80\x9c. Pirmasis paveikslas tikriausiai yra \xe2\x80\x9eToledo peiza\xc5\xbeas ir planas\xe2\x80\x9c, \xc5\xa1iuo metu esantis Prado muziejuje, antrasis \xe2\x88\x92 \xe2\x80\x9eToledo peiza\xc5\xbeas\xe2\x80\x9c, dabar Metropoliteno meno muziejuje. 1632 ir 1639\xc2\xa0m. du El Greko peiza\xc5\xbeai minimi grafo Pedro Lasso de la Vega Ni\xc3\xb1o y Guzm\xc3\xa1n (1559\xe2\x80\x931637) nuosavyb\xc4\x97je. Gali b\xc5\xabti, kad tarp j\xc5\xb3 buvo \xe2\x80\x9eToledo peiza\xc5\xbeas\xe2\x80\x9c, nes \xc5\xa1is paveikslas, \xc5\xbeinoma, kadaise buvo \xc4\xafsigytas i\xc5\xa1 tolim\xc5\xb3 grafo palikuoni\xc5\xb3. 1909\xc2\xa0m. \xe2\x80\x9eToledo peiza\xc5\xbe\xc4\x85\xe2\x80\x9c i\xc5\xa1 pranc\xc5\xabz\xc5\xb3 meno dilerio P. Diuran Riuelio \xc4\xafsigijo JAV meno kolekcionuotoja misis Louisine Havemeyer ir po savo mirties 1929\xc2\xa0m. testamentu padovanojo Metropoliteno meno muziejui Niujorke.\n_START_SECTION_\nApie paveiksl\xc4\x85\n_START_PARAGRAPH_\n\xe2\x80\x9eToledo peiza\xc5\xbee\xe2\x80\x9c nutapytas Toledo miesto vaizdas su dramati\xc5\xa1ku dangumi. El Grekas kiek pakeit\xc4\x97 Toledo miesto statini\xc5\xb3 tikr\xc4\x85j\xc4\xaf i\xc5\xa1planavim\xc4\x85, kad jie atitikt\xc5\xb3 paveikslo kompozicin\xc4\xaf sumanym\xc4\x85. Toledo katedra vaizduojama \xc5\xbeemiau kairiau nei Alkazaro (karali\xc5\xa1kieji) r\xc5\xabmai ant kalvos, kurie dominuoja peiza\xc5\xbee. Tikrov\xc4\x97je, katedra nesimatyt\xc5\xb3 i\xc5\xa1 tokio miesto vaizdavimo kampo. San Servando r\xc5\xabmai Tacho up\xc4\x97s kair\xc4\x97je pavaizduoti geografi\xc5\xa1kai tiksliai. Peiza\xc5\xbee pagrindin\xc4\xaf d\xc4\x97mes\xc4\xaf atkreipia gr\xc4\x97smingas, prana\xc5\xa1i\xc5\xa1kas debesuotas dangus. El Grekas Ispanijoje k\xc5\xabr\xc4\x97 daugiausia religin\xc4\x97ms institucijoms ir jo paveikslai pasi\xc5\xbeymi daug auk\xc5\xa1tesniu misticizmo lygiu nei Italijos meistr\xc5\xb3, pas kuriuos El Grekas mok\xc4\x97si._NEWLINE_\xe2\x80\x9eToledo peiza\xc5\xbeas\xe2\x80\x9c gali b\xc5\xabti sugretintas su D\xc5\xbeord\xc5\xbeon\xc4\x97s \xe2\x80\x9eAudra\xe2\x80\x9c (apie 1508). Abiejuose paveiksluose vaizduojami gr\xc4\x97smingi dangaus debesys, art\xc4\x97jantys prie taikaus ir ramaus miesto. D\xc5\xbeord\xc5\xbeon\xc4\x97s paveiksle jau\xc4\x8diamas ramumas bei \xc5\xbemogaus ir gamtos j\xc4\x97g\xc5\xb3 santykis, kuris tarsi liudija, kad nieko blogo nenutiks. El Greko paveiksle, atvirk\xc5\xa1\xc4\x8diai, paveikslo nuotaika tokia, tarsi tai b\xc5\xabt\xc5\xb3 paskutin\xc4\x97 Toledo miesto diena prie\xc5\xa1 dangaus j\xc4\x97goms j\xc4\xaf sunaikinant. Gali b\xc5\xabti, kad paveikslas turi religini\xc5\xb3 s\xc4\x85saj\xc5\xb3, tiksliau\xc2\xa0\xe2\x80\x93 su \xc5\xa0v. Jono Aprei\xc5\xa1kimo knyga. Miesto pateiktas i\xc5\xa1planavimas (nuo vaizduojamo Alkantros tilto) primena gulint\xc4\xaf kry\xc5\xbei\xc5\xb3 \xe2\x88\x92 krik\xc5\xa1\xc4\x8dionyb\xc4\x97s simbol\xc4\xaf. Gali b\xc5\xabti, kad paveiksle prana\xc5\xa1aujamas didingos istorin\xc4\x97s praeities miesto sunykimas (tuo metu prie\xc5\xa1 kelis de\xc5\xa1imtme\xc4\x8dius Ispanijos karalius perk\xc4\x97l\xc4\x97 sostin\xc4\x99 i\xc5\xa1 Toledo \xc4\xaf Madrid\xc4\x85). Peiza\xc5\xbee pla\xc4\x8diai naudojamos manieristinio vaizdavimo formos: pailgintos pastat\xc5\xb3 proporcijos, sunkumas nustatant pastat\xc5\xb3 grupi\xc5\xb3 ry\xc5\xa1\xc4\xaf (pavyzd\xc5\xbeiui, pastatai kair\xc4\x97je nuo katedros varpin\xc4\x97s atrodo plaukiantys debesyse, bet gal ir ne).'